DA Den Europæiske Unions Tidende C 134/27

Rådets begrundelse: Rådets førstebehandlingsholdning (EU) nr. 5/2015 med henblik på vedtagelse af Europa-Parlamentets og Rådets forordning om ændring af forordning (EF) nr. 223/2009 om europæiske statistikker

(2015/C 134/04)

I. INDLEDNING

Kommissionen forelagde sit forslag den 12. juli 2010 (1).

Europa-Parlamentet vedtog sin førstebehandlingsholdning på plenarmødet den 21. november 2013 (2). Den Europæiske Centralbank afgav udtalelse den 6. november 2012 (3).

Statistikgruppen har behandlet forslaget til forordning i mere end to år.

På trepartsmødet den 3. december 2014 nåede medlovgiverne til konsensus med henblik på hurtigt at nå til enighed ved andenbehandlingen.

Den 9. januar 2015 sendte formanden for Europa-Parlamentets Økonomi- og Valutaudvalg formandskabet en skrivelse, hvori det blev angivet, at udvalget ville henstille til plenarforsamlingen, at det vedtager Rådets holdning uden ændringer, hvis Rådet formelt sender Parlamentet sin holdning i den form, hvori den findes i bilaget til skrivelsen.

Den 27. januar 2015 godkendte Rådet den udgave af teksten, der var opnået enighed om på trepartsmødet den 3. december 2014 (4). Under hensyn til ovennævnte enighed og efter jurist-lingvisternes endelige udformning af teksten vedtog Rådet sin førstebehandlingsholdning den 5. marts 2015 efter den almindelige lovgivningsprocedure, jf. artikel 294 i traktaten om Den Europæiske Unions funktionsmåde (TEUF).

II. FORMÅL

Udviklingen af EU's økonomiske styring kræver pålidelige statistikker, som spiller en afgørende rolle ved planlægningen, beslutningstagningen og overvågningen i forbindelse med alle EU's politiske initiativer. Ændringen af forordning (EF) nr. 223/2009 om europæiske statistikker udgør et afgørende element i den proces, der har til formål at styrke de europæiske statistikkers pålidelighed.

III. ANALYSE AF RÅDETS FØRSTEBEHANDLINGSHOLDNING

Det kompromis, som blev vedtaget på trepartsmødet den 3. december 2014, omfatter følgende elementer:

— Genereldirektøren for Eurostat giver møde for Europa-Parlamentet umiddelbart efter sin udnævnelse.

— Lederen af hvert nationalt statistisk kontor er fagligt uafhængig og udnævnes udelukkende på grundlag af sine faglige kompetencer. Ved ansættelsen tages der hensyn til lige muligheder for kvinder og mænd.

— Forholdet mellem det europæiske statistiske system (ESS) og Det Europæiske System af Centralbanker (ESCB) er blevet præciseret. Kompromiset fastsætter, at ESS og ESCB skal samarbejde tæt og på lige fod. De nationale myndigheder beslutter på nationalt plan, hvilken rolle henholdsvis det nationale statistiske kontor og den nationale centralbank skal spille. Det skal imidlertid understreges, at de, såfremt den nationale centralbank udarbejder statistikker inden for rammerne af det nationale statistiske kontors ansvar, skal overholde principperne i forordning (EF) nr. 223/2009.

— Det vil være muligt at aflægge inspektionsbesøg i medlemsstaterne i henhold til bestemmelserne i traktaten, dog kun hvis der i den sektorspecifikke lovgivning findes et retsgrundlag for sådanne initiativer.

— Den »forpligtende indsats for tillid til statistik« er blevet præciseret.

IV. KONKLUSION

Det vedtagne kompromis er affattet med henblik på at imødekomme Rådets, Europa-Parlamentets og Kommissionens største betænkeligheder. Samtidig med at det understreges, at dette kompromis skaber den rette balance mellem de forskellige holdninger, er de tre institutioner således nået frem til en retfærdig og holdbar aftale, der vil yde et betydeligt bidrag til at styrke de europæiske statistikkers pålidelighed.

(1) 9122/12 STATIS 29 ECOFIN 354 CODEC 1071.

(2) 16317/13 CODEC 2608 STATIS 120 ECOFIN 1025 PE 540.

(3) EUT C 374 af 4.12.2012, s. 2.

(4) 17113/14 STATIS 143 ECOFIN 1218 CODEC 2556 + COR 1 + COR 2.